6. schôdza NR SR - 12.deň - B. popoludní
Dátum: 2024-01-08
Poslanec: Mesterová, Zuzana (PS)
Druh vystúpenia: Vystúpenie v rozprave

106. Dámy a páni, na úvod začnem citáciou z prvej správy o stave samostatnej Slovenskej republiky prezidenta Michala Kováča: „Osobitnú pozornosť, ale aj veľké znepokojenie vzbudzuje vnútorná bezpečnosť v našej krajine. Ide o problém, ktorý občania vnímajú zvlášť citlivo, pretože záruky bezpečnosti osôb a majetku občanov sú jednou z prvoradých úloh každého štátu. Alarmujúci je nárast počtu majetkovej kriminality, ktorá tvorí viac ako tri štvrtiny z celkového počtu spáchanej trestnej činnosti. Hrozivým javom, ktorý preniká aj do štátnych úradov a do bánk, je narastajúca korupcia. Musíme urobiť všetko pre to“, aby sa na Slovensko, „aby sa Slovensko nestalo krajinou mafiánskych bánd a úplatného úradníctva od najvyšších miest až po vrátnikov. Orgány právnej ochrany musia mať našu plnú podporu. Na druhej strane je potrebné prehlbovať spoločenskú kontrolu nad činnosťou v medziach ústavy a zákonov našej republiky. Rovnako potrebné je neustále pestovanie právneho vedomia občanov, pretože relatívne nízke právne vedomie spoločnosti sa značnou mierou podieľa na súčasnom nedobrom stave zákonnosti.“ V prvej správe o stave nezávislej Slovenskej republiky prezident Kováč zhrnul všetky dôvody, ktoré v tom čase likvidovali rodiaci sa právny štát a demokraciu. Dôvod, prečo dnes stojím na tom istom mieste a citujem 30 rokov starý prejav prvého prezidenta tejto republiky, je prostý, pretože praktiky, ktoré Robert Fico a jeho partička dnes predvádzajú, nás hádže späť do najtemnejších vôd mečiarizmu. Pre ilustráciu. Riaditeľom Slovenskej záručnej a rozvojovej banky sa v decembri stal Radko Kuruc, obžalovaný z korupcie v kauze Mýtnik. Návrh tohto zákona písal ďalší obžalovaný, dnes už spomínaný advokát Dávid Lindtner, obžalovaný v kauze Víchrica. Obžalovaný človek z majetkovej trestnej činnosti dnes robí poradcu pre ministra spravodlivosti v trestnej a sankčnej politike. Dôvod, prečo týchto ľudí spomínam v rozprave ku skrátenému legislatívnemu konaniu, je ten, že títo ľudia a ich nominácie sú dôkazom toho, že skrátené legislatívne konanie o zmene Trestného zákona je nielen neodôvodnené a v rozpore so zákonom a ústavom (správne: „ústavou“, pozn. red.), ale aj nebezpečné. Nebezpečné pre demokraciu a právny štát. V každej demokratickej spoločnosti by obvinené alebo dokonca obžalované osoby nemohli pôsobiť na postoch, na ktorých môžu priamo alebo nepriamo ovplyvňovať vývoj vyšetrovania trestných káuz voči sebe samým. Na Slovensku za vlády Roberta Fica takéto osoby môžu sami sebe na mieru napísať zákon, ktorých ich zbavuje trestnosti, zbavuje ich trestnosti za tieto skutky a dokonca im do budúcna vytvára ešte lepšie podmienky na to, aby ďalej mohli páchať činy, za ktoré sú teraz obvinení. Všetci poznáme Mečiarove amnestie, ktorými zabezpečil beztrestnosť pre svojich ľudí za trestné činy únosu Michala Kováča mladšieho a s nimi súvisiace trestné činy. História sa opakuje. Tento zákon je amnestiou Roberta Fica. Je amnestiou Roberta Fica pre jeho ľudí, pre Tibora Gašpara a jemu podobných, pri ktorých existuje vážne podozrenie, že v čase, keď vykonávali verejné funkcie, zneužívali svoje postavenie v prospech oligarchov, zneužívali svoje postavenie v prospech mafie, zneužívali políciu na sledovanie novinárov, prokurátorov a ďalších ľudí len za účelom dosiahnutia prospechu pre seba a pre sebe blízkych ľudí - len s jedným rozdielom, kým za Mečiarove amnestie nesie zodpovednosť Vladimír Mečiar, za amnestie Roberta Fica budete niesť zodpovednosť vy, koaliční poslanci a poslankyne. Ak umožníte prijatie tohto zákona bez náležitej diskusie o ňom bez riadneho legislatívneho procesu, ak upriete verejnosti možnosť diskutovať o tomto návrhu a oboznámiť sa s dôsledka... a s jeho dôsledkami, ak umožníte jeho prijatie v skrátenom legislatívnom konaní, vy, koaliční poslanci a poslankyne, budete zodpovední za škodu, ktorú tento návrh prijatý v skrátenom legislatívnom konaní napácha na spravodlivosti a na právnom štáte, vy predurčíte, kam bude patriť Slovensko, či bude krajinou, kde sa bude lepšie, pokojnejšie a bezpečnejšie žiť všetkým obyvateľom a obyvateľkám, kde spravodlivosť bude patriť pre všet... platiť pre všetkých rovnako alebo kde sa lepšie, pokojnejšie a bezpečnejšie bude žiť len vazalom a sponzorom vládnej moci a kde oni na úkor nás budú... kde oni na úkor nás a možno aj vás budú žiť bezpečnejšie a pokojnejšie. Byť privilegovaný je lákavé. Ale zo samotnej podstaty systému našich ľudí vyplýva, že je to exkluzívny klub, kde nemôžu patriť všetci. Čo ak do toho klubu nebudete patriť? Čo ak doňho nebudú patriť vaše deti? Alebo čo je ešte horšie, čo ak doňho budú patriť a nebudú ho môcť opustiť? Takú budúcnosť pre nich chcete? Aby boli vazalmi namiesto slobodnými občanmi a občiankami? Zhodnoťte si svoje šance udržať sa v systéme, ktorý láka najhoršie živly prahnúce po moci a rýchlom zárobku. Koľko sa v takom systéme dokážete udržať? Kde sa potom budete domáhať spravodlivosti, keď pomôžete zlikvidovať nezávislosť orgánov, ktoré ju majú chrániť a garantovať? V dôvodovej správe k zrušeniu Mečiarových amnestií sa uvádza: „Neoddeliteľnou súčasťou a podmienkou právneho štátu je také konanie a rozhodovanie ústavných činiteľov, ktoré je založené na prirodzenej spravodlivosti a slušnosti a nevyvoláva podozrenie zo zneužívania verejných funkcií a právneho poriadku. Boli udelené v súvislosti so skutkami, pri ktorých dodnes existuje podozrenie, že sa na trestnej činnosti podieľali štátne orgány. Takými amnestiami boli potlačené princípy právneho štátu a došlo k zásahu do prirodzenej spravodlivosti a slušnosti v práve. Nevyšetrenie všetkých činov, ktorých sa týkajú tzv. Mečiarove amnestie, bolo poškodením základov demokratického štátu a dodnes relativizuje právnu istotu občanov v Slovenskej republike. Verejnosť je aj v súčasnosti naďalej presvedčená, že tzv. Mečiarove amnestie nezodpovedajú princípom právneho štátu a že toto rozhodnutie nebolo vedené snahou naplniť verejný záujem, ale neochotou Vladimíra Mečiara vyšetriť únos Michala Kováča mladšieho a ďalšie zločiny, ktoré s ním súviseli. Napriek tomu je potrebné usilovať o zrušenie tzv. Mečiarových amnestií, lebo zastavením vyšetrovania únosu Michala Kováča mladšieho a súvisiacich trestných činov vtedajším premiérom vznikol stav, ktorý znížil dôveru občanov v spravodlivosť štátu. Keďže nás naša vlastná história učí, aké vážne a dlhodobé morálne škody spôsobuje spájanie fungovania štátu s nezákonnosťou, je na mieste preskúmavať každé také podozrenie a požadovať, aby boli závažné podozrenia smerujúce k niektorým štátnym inštitúciám dôsledne vyšetrené.“ Robert Fico hlasoval za tento návrh zákona, a teda sa s odôvodnením, že je nevyhnutné, aby boli všetky závažné podozrenia z trestnej činnosti páchanej predstaviteľmi štátnych orgánov náležite vyšetrené. Ten istý Robert Fico sa dnes snaží o ešte horší výsledok, ako sa svojho času snažil Vladimír Mečiar, a na jeho dosiahnutie použije vás, koaliční poslanci a poslankyne. Ako môžete veriť človeku, ktorý po, ktorý podporí zrušenie Mečiarových amnestií, aby o pár rokov neskôr, ak sa to hodí jemu a jeho ľuďom, presadzoval návrh zákona v skrátenom legislatívnom konaní, ktorý má potenciál spôsobiť ešte väčšiu škodu na právnom štáte a ešte väčšiu traumu spoločnosti, akú svojho času spôsobili a dodnes spôsobujú Mečiarove amnestie? Nepodieľajte sa na páchaní rovnakej spoločenskej traumy, ako boli a stále sú Mečiarove amnestie, pretože za traumu Ficových amnestií už v plnej miere ponesiete zodpovednosť vy, ak dovolíte, aby tento návrh prešiel v skrátenom legislatívnom konaní. Nepodieľajte sa na stvorení Mečiara 2.0 a novodobého mečiarizmu. Robert Fico si to nezaslúži. „Robert Fico je politikom minulosti, ktorý nevie Slovensku ponúknuť nádej a víziu pre 21. storočie,“ povedal Peter Pellegrini, dnes horúci kandidát na prezidenta tejto krajiny, pri založení strany HLAS a v čase najväčšej krízy v strane SMER tiež vyzval Roberta Fica, aby odišiel z postu predsedu strany, keď nechce dopadnúť ako Vladimír Mečiar. A dnes predsedá schôdzi, na ktorej Robert Fico sa snaží pretlačiť cez absolútne neodôvodnené a nezákonné, nezákonný návrh skráteného legislatívneho konania, rovnaké... sa snaží presadiť ešte horší, ešte horší zákon, ktorý spôsobuje ešte horšie škody ako Mečiarove amnestie. A ja sa pýtam, čo sa zmenilo, že toto možno budúci prezident tejto krajiny dnes považuje za nádej a víziu pre Slovensko v 21. storočí? Ja dnes nebudem apelovať na premiéra a na vládnych predstaviteľov, aby návrh na skrátené legislatívne konanie stiahli, pretože je zbytočné apelovať na zbabelcov, ktorí nedokážu čeliť zodpovednosti a uniesť ťarchu zodpovednosti vlastných skutkov. Ja budem apelovať na vás, poslancov a poslankyne koalície s čistými rukami, ktorí nie ste odkázaní na ochranu pred spravodlivosťou, a žiadam vás o jedno, dajte šancu demokracii, dajte šancu obyvateľom a obyvateľkám tejto krajiny náležite diskutovať o tomto návrhu zákona a oboznámiť sa s jeho dôsledkami. Umožnite riadny legislatívny proces o týchto zmenách. Zastavte to, kým je čas. Nedovoľte, aby tento zákon prešiel v skrátenom legislatívnom konaní. Vy, poslanci a poslankyne koalície, ktorí máte čisté ruky, ktorí ste slobodní, pretože nie ste kvôli vašim skutkom odkázaní na ochranu pred spravodlivosťou, stále máte možnosť robiť slušnú, prospešnú politiku. Dnes tú alternatívu máte. Nie ste odkázaní robiť posluhovačov Robertovi Ficovi a ľuďom, ktorí už slobodu stratili, a jediné, o čo sa snažia, je ostať na slobode aspoň fyzicky. Vladimír Mečiar systém našich ľudí stvoril, keď rozdelil štátne... štátny majetok oligarchom a finančným skupinám a zabezpečil si ich politickú a finančnú podporu, a Robert Fico ho dotiahol do dokonalosti. Všetci v tejto krajine okrem Roberta Kaliňáka videli korupciu na najvyšších priečkach vládnej moci. Veď pán Gašpar najlepšie vie, kde ležal spis Gorila dlhé roky, odkedy sa zhotovili nahrávky, až kým uzrel svetlo sveta. Presne takto dodnes nevyšetrená kauza sa prijatím tohto návrhu zákona stane premlčanou. Gorila nie je kauzou len vlád Mikuláša Dzurindu, je aj kauzou vlády Roberta Fica a jemu blízkych podporovateľov a podnika... z podnikateľského prostredia. Ako bojuje štvrtá vláda s korupc... ako bojuje štvrtá vláda Roberta Fica s korupciou? Tak, že ju v skrátenom legislatívnom konaní de facto legalizuje, lebo ako inak sa dá nazvať ako legalizáciou korupcie to, že návrhom tohto zákona sa podplácanie až do výšky 700-tisíc eur bude považovať za prečin s premlčacou dobou päť rokov, za ktorý je možné uložiť podmienečný či peňažný trest? Nedá sa súhlasiť ani s argumentáciou Petra Pellegriniho, že tým, koľko rečníkov je prihlásených do rozpravy, bude rozprava trvať dlhšie ako v riadnom legislatívnom konaní, a teda je všetko v poriadku. Nie je to pravda a nie je to v poriadku, pretože v riadnom legislatívnom konaní by mala možnosť odborná, ale i laická verejnosť diskutovať a vzniesť pripomienky. Prebehlo by medzirezortné pripomienkovanie. Pozrite sa do ulíc. Desaťtisíce ľudí stoja v uliciach. Viac ako 70-tisíc ľudí podpísalo petíciu proti zrušeniu Úradu špeciálnej prokuratúry. Vy ste týmto spôsobom občanom a občiankam tejto krajiny na oplátku za to, že vám zverili správu tejto krajiny, výrazne obmedzili ich právo, a to nie prvýkrát, a podľa programu tejto schôdze ani nie poslednýkrát. A zámerne hovorím o správe tejto krajiny, a nie o zverení moci, pretože je evidentné, že slovo moc evokuje vo veľa... u veľa vládnych predstaviteľov a predstaviteliek absolútnu svojvôľu a nadzákonnosť v mene hesla vyhraj voľby, môžeš všetko, čo nie je pravda. Pravdou je, že vám občania a občianky tejto krajiny zverili správu tejto krajiny a vy túto dôveru zneužívate na osobnú pomstu, na zabezpečenie beztrestnosti a ochrany pred zákonom a spravodlivosť... spravodlivým súdom sebe a ľudom z vášho okolia. Pri takom pánovi Gašparovi je evidentne vyhlásený stupeň najvyššej ochrany. Človek, za ktorého vedenia polícia sledovala ľudí pre zločincov, kde políciu tieňovo riadil oligarcha, ktorý je obžalovaný a obvinený vo viacerých kauzách, tu dnes sedí ako spravodajca zákona, ktorý mu na mieru napísal jeho syn a prijatím ktorého nebude možné kauzy, v ktorých je obžalovaný a obvinený, náležite vyšetriť. O spravodlivosti, pán Gašpar, rozhodujú súdy, a nie vládni predstavitelia. Ak ste nevinný, súdy o tom spravodlivo rozhodnú a potom aj na svojom príklade navrhnite systém zmeny, ale skôr, ako máme vôbec možnosť poznať rozhodnutie o vašej vine či nevine, je toto, čo robíte, skôr signálom toho, že sa bojíte. Týmto návrhom zákona a týmto skráteným legislatívnym konaním expresne rýchlo a bez náležitej diskusie výrazne obmedzujete súdnu moc ako jednu silu bŕzd a protiváh už v prebiehajúcich súdnych konaniach. Týmto svojím konaním a svojimi vyjadreniami dávate verejnosti jednoznačne najavo, že váš názor, vaša vôľa stojí nad zákonom, nad spravodlivým súdom a nad rozhodnutiami ďalších orgánov verejnej moci. Čo to pre verejnosť znamená? Že nie je podstatný zákon? Že je podstatná svojvôľa hŕstky ľudí, ktorá stojí nad systémom? Čo je to iné, ak nie pohŕdanie právom a demokraciou? Vážení koaliční poslanci, vážené koaličné poslankyne, nepodieľajte sa, prosím, na zrode Mečiara 2.0, dnes opäť stojíme na hranici, a ak ju prekročíme a schválime tento neodôvodnený návrh na skrátené legislatívne konanie, budete zodpovední za rovnakú škodu a traumu, ako spôsobili Mečiarove amnestie. Cesty späť už možno nebude. Uvedomujete si to? Vaše mená budú vždy a navždy späté s ochranou mafie, likvidáciou demokracie a búraním právneho štátu. Robert Fico a ľudia jemu blízki vám za to nestoja. Dajte, prosím, šancu demokracii a spravodlivosti a umožnite riadny legislatívny proces o navrhovaných zmenách. Budúcnosť tejto krajiny sa vám poďakuje. Ďakujem. (Potlesk.)